# Suomen lasimuseo vahvistaa lasitaiteen näkyvyyttä

*Lasimuseo osallistuu monin tavoin YK:n kansainväliseen lasin juhlavuoteen 2022. Lasitaiteen halutaan näkyvän merkittävissä näyttelypaikoissa – uusin yhteistyöavaus on työskentely Kiasman ja vuoden 2021 nuoren taiteilijan* ***Joel Slotten*** *kanssa.*

Kiasman tuottamassa ARS22-näyttelyssä nähdään kuva- ja veistostaidetta tekevän Joel Slotten teos *Noidan nikamat* (2021), joka on syntynyt yhteistyössä Suomen lasimuseon kanssa. Teos on puhallettu Nuutajärvellä **Alma Jantusen** ja **Johannes Rantasalon** lasistudio Lasisirkuksessa.

Työskentely Kiasman ja taiteilija Slotten kanssa on esimerkki Suomen lasimuseon tämän vuoden aikana tapahtuvista uusista yhteistyöavauksista, kertoo lasimuseon johtaja **Hanna Mamia-Walther**.

”Vuosi 2022 on YK:n lasin kansainvälinen juhlavuosi ja osallistumme museona siihen monin tavoin. Lasitaiteen tulee näkyä valtakunnallisesti ja kansainvälisesti merkittävissä näyttelypaikoissa. Näin materiaalilla on mahdollisuus tavoittaa uusia yleisöjä ja herättää yhä useampien nykytaiteilijoiden kiinnostus sitä kohtaan.”

Joel Slotte toteutti ensimmäisen lasiteoksensa suoraan ARS22-näyttelyyn.

”Se oli jännittävä hyppy itselleni tuntemattomalle alueelle. Otin selvää lasin historiasta muun muassa katselemalla lasimuseossa erilaisia lasisia käyttöesineitä vuosisatojen varrelta. Tärkeä tavoitteeni oli kunnioittaa käyttöesineiden perinnettä ja jalostaa keräämäni tuntemus eräänlaiseksi veistosinstallaatioksi.”

Teoksen esikuvaksi nousivat vanhan rohdoskasvin hullukaalin (*hyoscyamus niger*) siemenkodat ja niiden selkärankamainen asetelmallisuus kasvin varressa.

”Aihe valikoitui omasta kiinnostuksesta kasvia ja sen mytologiaa ja historiaa kohtaan, mutta myös siemenkodan herkkyydestä, jossa näin yhtäläisyyksiä lasimateriaalin kanssa.”

”Yhteistyö ammattitaitoisten ja lahjakkaiden lasinpuhaltajien, Alma Jantusen ja Johannes Rantasalon, kanssa oli sujuvaa ja mukavaa. Lasin työstäminen oli intensiteetiltään aivan erilaista kuin se hitaus, johon olen piirtäessäni ja maalatessani tottunut. Lasi tuntuu vaativan nopeita ratkaisuja, ja pääsinkin alun kangertelun jälkeen mukaan kiivaaseen tempoon”, Slotte muistelee.

Nykytaiteen suurkatselmus ARS22 on kymmenes näyttely vuodesta 1961 järjestetyssä näyttelysarjassa. Näyttelyssä on esillä tämän hetken mielenkiintoisimpia tekijöitä ja teoksia. Kiasman kaikkiin kerroksiin ulottuva näyttely esittelee kattavasti ajankohtaisinta kansainvälistä nykytaidetta ja uusia ARS22-näyttelyyn tilattuja teoksia.

ARS22 on esillä nykytaiteen museo Kiasmassa 8.4.–16.10.2022.